|  |  |
| --- | --- |
| Riigi Tugiteenuste Keskus_mono_mv_vapp.jpg |  |
| Lp Angelika Timusk  Riigihangete vaidlustuskomisjon  [vako@fin.ee](mailto:vako@fin.ee) | Teie: 18.02.2025  Meie: 21.02.2025 |

**Hankija:**  **Riigi Tugiteenuste Keskus**

registrikood 70007340

[info@rtk.ee](mailto:info@rtk.ee)

**Esindaja[[1]](#footnote-1):** **Mihkel Rääk**

Riigihangete talituse juhataja

tel +372 663 8235

e-post: [mihkel.raak@rtk.ee](mailto:mihkel.raak@rtk.ee)

**Teenuse tellija: Keskkonnaagentuur**

registrikood 70009540

e-post: [kaur@envir.ee](mailto:kaur@envir.ee)

**Vaidlustaja: AS CGI Eesti**

registrikood 10006966

e-post: [ee.sales@cgi.com](mailto:ee.sales@cgi.com)

**Vaidlustaja esindajad: Vandeadvokaadid Kadri Härginen ja Mario Sõrm**

e-post:[kadri.harginen@sorainen.com](mailto:kadri.harginen@sorainen.com); [mario.sorm@sorainen.com](mailto:mario.sorm@sorainen.com)

**VASTUS VAIDLUSTUSELE**

riigihankes „Metsamuutuste kaugseireteenuse prototüübi loomine (Keskkonnaagentuur ja Majandus- ja Kommunikatsiooniministeerium)“ (viitenumber 279476)

Hankija taotlused:

1. Jätta riigihanke 279476 menetlus peatamata.
2. Jätta vaidlustaja esitatud vaidlustus riigihanke alusdokumentidele RHS § 197 lõige 1 punkti 4 alusel rahuldamata, kuna riigihanke alusdokumendid on vastavuses õigusaktides ettenähtud nõuetega ja pakkujatele on tehtud riigihanke 279476 alusdokumentide koosseisus kättesaadavaks kogu riigihanke 271027 tulemusena sõlmitud hankelepingu alusel teostatud töö.
3. Jätta vaidlustaja esitatud vaidlustus riigihanke alusdokumentide koosseisus olevatele hindamiskriteeriumidele RHS § 197 lõige 1 punkti 4 alusel rahuldamata, kuna riigihanke alusdokumentide koosseisus olevad hindamiskriteeriumid sh teenuse projektiplaan ja ajakava, teenuse kontseptsioon ja metoodika ning teenuse osutamise riskianalüüs ja riskide maandamismeetmed on vastavuses õigusaktides ettenähtud nõuetega.
4. Vaadata vaidlustus läbi kirjalikus menetluses.
5. Jätta kõik vaidlustusmenetluse kulud, sh vaidlustustelt tasutud riigilõiv ja vaidlustusmenetlusega seotud esindaja kulud, vaidlustaja kanda.
6. ASJAOLUD
   1. Riigihangete vaidlustuskomisjon (VAKO) edastas hankijale 18.02.2025 teate esitatud vaidlustusest riigihankes „Metsamuutuste kaugseireteenuse prototüübi loomine (Keskkonnaagentuur ja Majandus- ja Kommunikatsiooniministeerium)“ (viitenumber 279476). VAKO palus hankijal esitada kirjalik vastus nimetatud hankes esitatud vaidlustuse kohta hiljemalt 21.02.2025 ning hiljemalt 19.02.2025 esitada hankijal seisukoht hankemenetluse peatamise taotluse kohta või teatada pakkumuste esitamise tähtpäeva edasilükkamisest.
   2. Vaidlustaja taotles esitatud vaidlustuses mh ka riigihangete seaduse (RHS) § 193 lõike 1 alusel riigihanke 279476 menetluse peatamist. VAKO jättis riigihanke peatamise taotluse oma otsusega rahuldamata.[[2]](#footnote-2)
   3. Hankija teatas VAKO-le 19.02.2025 pakkumuste esitamise tähtpäeva edasilükkamisest. Uueks pakkumuste esitamise tähtpäevaks on 15.04.2025 kell 12:00. Uus pakkumuste esitamise aeg on riigihangete registrist (RHR) avalikult nähtav. Pakkumuste esitamise tähtpäeva edasilükkamisel arvestas hankija vaidlustusmenetluse kestvuse ja kaebeõiguse realiseerimiseks vajaliku ajaga.
   4. Vaidlustuse lahendamiseks vajalikud dokumendid on VAKO-le kättesaadavad RHR-st ja vaidlustuse vastuse lisadest.
   5. Vaidlustaja taotleb riigihanke 279476 alusdokumentide (RHAD) vastavusse viimist õigusaktides ettenähtud nõuetega osas, millega pakkujatele tehtaks riigihanke 279476 alusdokumentide koosseisus kättesaadavaks kogu riigihanke 271027 tulemusena sõlmitud hankelepingu alusel teostatud töö ning kohustataks ka hankijat viima hindamiskriteeriumid teenuse projektiplaani ja ajakava, teenuse kontseptsiooni ja metoodika ning teenuse osutamise riskianalüüsi ja riskide maandamismeetmete osas vastavusse õigusaktidega ettenähtud nõuetega. Vaidlustaja taotleb lisaks ka vaidlustusmenetluse kulude hankija kanda jätmist.
   6. Vaidlustaja on seisukohal, et RHAD ei ole vastavuses õigusaktides ettenähtud nõuetega.
   7. Hankija ei nõustu vaidlustuses esitatud seisukohtadega. Hankija on seisukohal, et RHAD vastab õigusaktides ettenähtud nõuetele ja on õiguspärane. Esitatud vaidlustus tuleb jätta rahuldamata.
7. ÕIGUSLIKUD PÕHJENDUSED

**Pakkujatele on tehtud riigihanke 279476 alusdokumentide koosseisus kättesaadavaks kogu riigihanke 271027 tulemusena sõlmitud hankelepingu alusel teostatud töö**

* 1. Töövõtulepingu nr 4-3/23/53, mis on sõlmitud riigihanke 271027 tulemusena, punkti 1.2. kohaselt oli lepingu esemeks toimiva prototüübi tellimine metsas toimunud muutuste operatiivseks tuvastamiseks ja kasutamise koolitus. Riigihanke 271027 tehnilises kirjelduses on prototüüp defineeritud järgmiselt: *„Prototüüp- Esialgne teostus või mudel lahenduse, näitajate ja võimaluste hindamiseks või nõuete selgitamiseks või täpsustamiseks“*.
  2. Riigihanke 271027 tehnilise kirjelduse punkti 1 kohaselt oli hanke objekt sõnastatud: *„Majandus- ja Kommunikatsiooniministeerium koostöös Keskkonnaagentuuriga tellib toimiva prototüübi metsas toimunud muutuste operatiivseks tuvastamiseks; vastava metoodika, dokumentatsiooni ja väljaõppe tulemuste kordamiseks asutusesiseselt.“*. Riigihanke 271027 tehnilise kirjelduse punkti 4.1. kohaselt kuulusid Keskkonnaagentuurile üle antavate tööde hulka:
* vektorkujul kaardikiht Läänemaa ja Valgamaa territooriumil toimunud metsamuutustest, mis annavad ülevaate nimetatud territooriumil metsateatiste realiseerimisel toimunud raietest;
* viidetega dokumentatsioon töö teostamise, töö teostamiseks kasutatud (ehk töö teostamise metoodika), arvutuste ja andmete kohta, erinevate andmete kombineerimiseks loodud metoodika (ehk töö tulemusena loodud uus metoodika), ning töö vahearuanne analüüsi ja selgitustega;
* töö lõpparuanne analüüsi ja selgitustega, töövalmis prototüüp metsamuutuste tuvastamiseks.

Kõik riigihanke 271027 tulemusel sõlmitud hankelepingus kokku lepitud tööd on teostatud vastavalt riigihanke 271027 RHAD-le ning sõlmitud lepingule ja tehnilisele kirjeldusele. Hankija on teostatud tööd vastu võtnud ning teinud kõik vastu võetud tööd hankest huvitatud ettevõtjatele RHR-i vahendusel riigihankes 279476 kättesaadavaks. Riigihanke 271027 lepingu alusel teostatud tööde üleandmis- ja vastuvõtmisaktid on leitavad vastuse lisadest 2 ja 3.

* 1. Riigihanke 271027 tulemusel ei pidanud vastavalt riigihanke alusdokumentidele ja sõlmitud hankelepingule valmima tööd sellisel kujul nagu seda väidab vaidlustaja vaidlustuse punktis 4 ja vaidlustuse taotluste punktis 2. Hankija on riigihanke 271027 tehnilises kirjelduses defineerinud, mida tähendab prototüüp. Prototüüp on esialgne teostus või mudel lahenduse, näitajate ja võimaluste hindamiseks või nõuete selgitamiseks või täpsustamiseks. Riigihanke 271027 tehnilise kirjelduse punktis 5.17. on sätestatud, et töö peab vastama viiele teadus- ja arendustegevuse (TA) põhialusele (uudsus, loomingulisus, ettemääramatu tulemus, süstemaatilisus ning ülekantavus ja/või korratavus). Sõnaselgelt on riigihanke 271027 tehnilise kirjelduse punktis 5.17.3. toodud välja TA ettemääramatu tulemus: *„ettemääramatu tulemus - ette ei ole täpselt teada, missugune on saavutatav lõpptulemus ning eesmärkide saavutamise kulu. Samuti ei ole teada, kas planeeritud tegevused on ka reaalses elus teostatavad ja millise tulemuseni planeeritud tegevustes tegelikult jõutakse;“* Tellijal eesmärk oli saada riigihanke 271027 hankelepingu täitmise tulemusena esialgne teostus või mudel lahenduse, näitajate ja võimaluste hindamiseks või nõuete selgitamiseks ja täpsustamiseks. Lähtuvalt riigihanke 271027 esemest ei ole detailselt ette nähtud, milline on töö tulemus ning mis kujul seda täpselt esitatakse nagu seda väidab vaidlustaja. I etapi tööd võeti vastu 27.12.2023 ning üle anti vastavalt hankelepingus ja tehnilises kirjelduses kokkulepitule järgmised nõuetekohaselt täidetud tööd digitaalselt esitatud andmetena:
* töö vahearuanne;
* kaardikihid.

Riigihanke 271027 lepingu täitmise tulemusel teostatud tööde II etapi tulemused võeti lõplikult vastu 18.04.2024. Üle anti järgmised vastavalt hankelepingus ja tehnilises kirjelduses kokkulepitule järgmised nõuetekohaselt teostatud tööd digitaalselt esitatud andmetena:

* töö lõpparuanne;
* kaardikihid;
* kasutajakoolituse esitlusslaidid.

Kõik materjalid on olnud kättesaadavad riigihankest 279476 hankest huvitatud ettevõtjatele Keskkonnaportaalis: [Metsavaldkond | Keskkonnaportaal](https://keskkonnaportaal.ee/et/teemad/reaalajamajandus/metsavaldkond#Kaugseirepilootprojekt) (21.02.2025) ning need materjalid on jätkuvalt ka kättesaadavad riigihanke 279476 alusdokumentide vahendusel. Nii on näiteks riigihanke 279476 tehnilise kirjelduse punktis 3.1 viidatud pilootprojekti tulemusteni viivale lingile (vt tehnilise kirjelduse punktis 3.1 viide „link pilootprojekti tulemustele“). Mainitud link on kättesaadav jätkuvalt ka tänase kuupäeva seisuga 21.02.2025.

* 1. Riigihanke 271027 alusdokumentides ei nõutud tarkvaraprototüübi üleandmist või loomist. Esialgne teostus lahenduse, näitajate ja võimaluste hindamiseks ja nõuete selgitamiseks ja täpsustamiseks anti üle lõpparuandes ja koolituse slaididel.

Hanke 271027 ettevalmistamisel ei olnud hankijale teada, millisel kujul esmane teostus näitajate ja võimaluste hindamiseks või nõuete selgitamiseks või täpsustamiseks esitatakse. Hanke 271027 lõpparuandes[[3]](#footnote-3) ja koolituse slaididel[[4]](#footnote-4) toodi välja esialgne teostus näitajate ja võimaluste hindamiseks ja nõuete selgitamiseks ja täpsustamiseks, sh võimalikud valikud teenuse arendamiseks (erasektorilt sisse osta või avaliku sektori enda taristusse loomine) ja võimalik kaugseirega lageraiealade tuvastamise täpsus ning ajaline lahutus.

* 1. Riigihanke 271027 töö lõpparuandes on kirjeldatud metoodika ja töö käik, kuidas jõuti esitatud kaardikihtide väljastamiseni, milliseid andmeid kasutati ning milline täpsus ja ajaline lahutus saavutati. Metoodikafailis kirjeldati ka hanke 271027 tööde teostaja KappaZeta OÜ poolt kasutatud taristut ja mudeleid, mida kasutati esialgsete tulemuste, sh töö tulemusena loodud kaardikihid, saavutamiseks. KappaZeta OÜ omandis olev taristu ja mudel ei olnud hanke 271027 töö tulemusena loodud. Hanke 271027 täitmiseks kasutas KappaZeta OÜ ettevõttes varasemalt välja töötatud tööriistu, et saavutada riigihanke 271027 eesmärkide täitmiseks tulemused: esialgne teostus või mudel lahenduse, näitajate ja võimaluste hindamiseks või nõuete selgitamiseks või täpsustamiseks. Hankija sai töö tulemusena teada, millise täpsuse, ajalise lahutusega ja andmete kombineerimise metoodikaga on võimalik lageraiealasid tuvastada. Lisaks sai hankija KappaZeta OÜ poolt rahalise hinnangu, kui palju maksaks lageraiealade tuvastamine, kui see osta teenusena erasektorilt sisse, ning analüüsi, mis on võimalikud puudused, kui hankija otsustaks osta teenuse rajamise enda taristusse.
  2. Kasutajakoolituse esitlusslaididel[[5]](#footnote-5), millele viidatakse ka vaide esitaja poolt, toob töö teostaja alates slaidist nr 6 välja ettepanekud, kuidas oleks võimalik lageraiete tuvastamist teostada teenusena, sh toob välja analüüsi erasektorilt sisse ostetava teenuse ja majasisese teenuse ehk kui Keskkonnaagentuur enda taristusse kaugseireteenuse rajaks, vahel. Sama ettekande slaidil 7 toob KappaZeta OÜ välja hinnangulise maksumuse juhul, kui hankija teenuse arendamise ostaks hanke 271027 teostajalt KappaZeta OÜ-lt, sh maksumuse KappaZeta OÜ taristu arendamiseks, et pakkuda sobivat teenust Keskkonnaagentuurile. Kirjeldatud teenuse aastaseks maksumuseks lisaks välja-arendamiskuludele (190 000 eurot) on KappaZeta OÜ hinnanud 60 000 eurot.

Hankija tutvus riigihanke 271027 tööde tulemuste ja analüüsiga, veendus, et erinevate kaugseireandmete kombineerimisel on võimalik lageraiealasid piisava täpsuse ja ajalise lahutusega tuvastada, et kasutada kaugseireandmeid andmepõhiste otsuste tegemisel. Riigihanke 271027 tulemusena välja selgitatud ja täpsustatud võimaluste hindamisel otsustas Keskkonnaagentuur mitte kasutada KappaZeta OÜ poolt pakutud lahendust KappaZeta OÜ-lt teenust osta, vaid korraldada avatud rahvusvaheline riigihange 279476, mille tulemusena luuakse teenus hankija taristusse, mida hankija peab ise hooldama, täiustama, kasutama, kuid ei kaasne regulaarset teenustasu.

* 1. Riigihanke 271027 eesmärk oli vastavalt tehnilise kirjelduse punktile 1 luua toimiv prototüüp ehk esialgne teostus või mudel lahenduse, näitajate ja võimaluste hindamiseks või nõuete selgitamiseks või täpsustamiseks, metsas toimunud muutuste operatiivseks tuvastamiseks; vastava metoodika, dokumentatsiooni ja väljaõppe tulemuste kordamiseks asutusesiseselt.
  2. Riigihanke 279476 eesmärk on vastavalt tehnilise kirjelduse punktidel 3.1. metsamuutuste kaugseireteenuse prototüübi loomine (edaspidi ka kaugseireteenus). Eesmärk on luua kaasaegne kaugseirel põhinev andmete töötlemise süsteem, mis arvestab ka reaalajamajanduse metsaprojekti raames varem tehtud töid, eelkõige kaugseire pilootprojekti tulemusi ([link pilootprojekti tulemustele](https://keskkonnaportaal.ee/et/teemad/reaalajamajandus/metsavaldkond#Kaugseirepilootprojekt)[[6]](#footnote-6)). Tarkvara loomise üks eesmärk on saada operatiivset raieinfot (vähemalt kord kuus) ning luua võimekus metsaandmete osas andmepõhisele aruandlusele üleminekuks operatiivsemate masinloetavate andmete loomise kaudu ning andmepõhise otsustamise võimekuse loomine ja järelevalve tõhustamine. Kaugseiresüsteem luuakse töövalmis prototüübi valmiduses. Riigihanke alusdokumentides peetakse läbivalt loodava tarkvara ja kaugseiresüsteemi all silmas prototüüplahendust, eelkõige tähenduses kui esialgne teostus või mudel lahenduse, näitajate ja võimaluste hindamiseks või nõuete selgitamiseks või täpsustamiseks.
  3. Sisuline erinevus riigihangete 271027 ja 279476 vahel seisneb, et riigihanke 279476 tehnilises kirjelduses tuuakse punkti 3.1 kohaselt loodava tarkvaraga koostatavad kaardid integreeritakse hankija poolt metsaregistrisse ning Maa-ameti geoportaali ja Keskkonnaportaali. Antud projekti raames selgitatakse välja analüüsi tulemina loodava lahenduse funktsionaalsuste lõplik sisu ja loogika, mis realiseeritakse töötava tarkvaralahendusena. Hankija poolt on ette antud ka esialgne visioon metsa kaugseire infosüsteemi loomiseks, mis peab olema hanke tulem. Lisaks on hanke 279476 tulem seotud Maa-ameti juurde loodud kaugseireandmete jaotuskeskuse EstHub-iga, selle andmetöötluseks saadakse vajalikud satelliidiandmed EstHubist. Tehnilise kirjelduse punktis 3.4. tuuakse välja, et hanke tulemusena loodavad satelliitpiltide masinõppe algoritmid peavad töötama EstHub-il.Hankija visiooni ja kaugseire pilootprojekti (riigihange 271027) tulemuste kohaselt hakkab kaardi koostamine olema „täisautomaatne“, kus kogu protsess sisendite ettevalmistamisest, sh satelliidipiltide eeltöötlus, masinõppeprotsessidest kuni tulemite arvutamise ja tulemite valideerimiseni on automaatne. Seetõttu peab metoodika sisaldama ka põhjalikku minimaalse õpetusandmestiku suuruse kirjeldust, et edaspidi oleks võimalik saavutada rahuldav tulemus. Lisaks peab hankija olema võimeline protsessi haldama ja muutma, mis tähendab, et vajadusel saab hankija üle antud materjalidele tuginedes näiteks sisendeid lisada, õpetusandmestikku muuta, masinõppeprotsessi kohendada jne. Riigihanke 279476 tehnilise kirjelduse punktis 3.5 ja selle alapunktides on välja toodud üksikasjalikult nõuded riigihankega 279476 loodavale teenusele:
* *3.5.1. Käesoleva töö eesmärgiks on luua kaugseirel põhinev raiealade tuvastamise teenus, mis annab sisendit nii metsaregistrile kui ka Keskkonnaameti järelevalve- ning menetlusprotsessidele.*
* *3.5.2. Peab toimuma tuvastatud raiealade ja kehtivate metsateatiste kaardikihi ning kuni viie aasta taguste arhiveeritud metsateatiste kaardikihtide võrdlus, mille tulemusena:*
* *3.5.3. Kui tuvastatakse raie ja tuvastatud raieala ühtib metsateatiste kaardikihil esitatud metsateatistega:*
* *3.5.4. väljastada menetlejale (Keskkonnaamet) teade, et raie on toimunud, metsateatis realiseeritud ja lisada vastava metsateatise number;*
* 3.5.5. kui tuvastatud raieala ja metsateatises esitatud raie kattuvad osaliselt, *väljastada teade, et tuvastati metsateatise osaline realiseerimine.*
* *3.5.6. Kui tuvastab lageraieala ja kehtivat metsateatist ei ole metsateatiste kaardikihil ega arhiveeritud metsateatiste kaardikihtidel kuvatud:*
* *3.5.7. väljastada teade menetlejale/järelevalvele ning Keskkonnaameti metsaosakonnale (metsaregistris ja e-kiri), et tuvastatud on lageraieala, kuid metsateatist ei ole esitatud ja vajab järelevalve tähelepanu ning lisakontrolli.*
* *3.5.8. Kui võimalik tuvastada erinevat tüüpi raieid, kuvada kaardikihil ka toimunud raie tüüp.*
* *3.5.9. Andmed peavad uuenema vähemalt 30 päeva järel, sh kaugseirega tuvastatavad andmed.*

*Töö käigus välja tuua ja testida võimalik minimaalne ajaline lahutus andmete uuendamisel.*

Riigihanke 279476 tehnilises kirjelduses on selgesõnaliselt välja toodud, et töö tulemusena peab valmima teenus**,** mis vastab tehnilise kirjelduse punktides 3.5 toodule. Riigihanke 271027 eesmärk ei olnud teenuse loomine, vaid esialgne analüüs ja teostus tingimuste täpsustamiseks.

* 1. Riigihanke 271027 alusdokumentides ja sõlmitud lepingus nõutud tööd on teostatud, vastu võetud ja avaldatud. Riigihanke 271027 raames ei loodud uut tarkvara. Riigihanke 279476 alusdokumentides on riigihanke 271027 tulemustele viidatud läbivalt tehnilise kirjelduse punktis 2 lingina, punktis 3 lingina, punktis 3.3.5 joonistel ja joonealuse viitena lingina, punktis 4 töö teostamiseks vajalikud materjalid alapunktina 4.3. KappaZeta OÜ ettevõttesisesed protsessid, toimingud jmt ei ole olnud hanke 271027 tulemused. Lisaks on hanke 271027 tulemustele viidatud hanke 279476 ettevalmistamiseks korraldatud turu-uuringu materjalides. Hanke 279476 turu-uuringu materjalid saadeti ka vaidlustuse esitajale aadressil [eesti@cgi.com](mailto:eesti@cgi.com) (äriregistri andmed saatmise kuupäeval) 19.08.2024 kell 12.14.
  2. Vastuse lisast 4 on leitav hanke 279476 turu-uuringu kutse, mis on saadetud 19.08.2024 12.14. Turu-uuringu ankeediga on võimalik tutvuda aadressil <https://forms.gle/EixoowFLWp99UYScA> (21.02.2025). Hankija viis riigihanke 279476 ettevalmistamiseks läbi turu-uuringu, mis saadeti ka vaidlustuse esitajale 19.08.2024 kell 12.14. Turu-uuringu kutse saadeti üheaegselt viiele võimalikule hankes osalejale. Turu-uuringu materjalides on lingina viidatud ka riigihanke 271027 materjalidele. Kõik riigihanke 271027 lõpparuandega üle antud ja vastu võetud materjalid, sh kasutajakoolitus töö tulemuste rakendamiseks, vektorkujul kaardikihid Mandri-Eesti territooriumil toimunud metsamuutustest, töö lõpparuanne analüüsi ja selgitustega, on katkematult kättesaadavad olnud Keskkonnaportaalis <https://keskkonnaportaal.ee/et/teemad/reaalajamajandus/metsavaldkond#Kaugseirepilootprojekt> (21.02.2025) ning Keskkonnaportaali link oli ka turu-uuringu materjalides. Turu-uuringu materjalid on kättesaadavad siin: [Turu-uuring hanke „Metsamuutuste kaugseireteenuse prototüübi loomine “ ettevalmistamiseks](https://docs.google.com/forms/d/e/1FAIpQLSfZhmp31hqWZ4GM-mgC3sWL_yFo9xeF5gduTPGGzQifIEYCgQ/viewform) (21.02.2025). Vektorkujul kaardikihid Mandri-Eesti territooriumil toimunud metsamuutustest tehti kättesaadavaks ArcGis Online keskkonnas 28.05.2024.
  3. KappaZeta OÜ ei ole riigisektori taristusse riigihanke 271027 raames ühtegi lahendust, teenust või tarkvara vms loonud. Riigihanke 279476 eesmärk on teenuse loomine, sh riigihanke 279476 tehnilise kirjelduse punkti 3.1. joonis 1 kohaselt sisaldab ka automaatsel protsessil põhineva metsa kaugseire infosüsteemi loomist. KappaZeta OÜ ei ole ainus ettevõte Eesti turul, kes on asutuses rajanud erinevaid mudeleid, tarkvarasid, teenuseid metsandusliku kaugseire eesmärgiga. Et tagada konkurents, ei ole riigihanke 279476 alusdokumentides nõutud riigihanke 271027 tulemuste kordamist või sama metoodika kasutamist. Riigihanke 279476 tehnilise kirjelduse punktis 3.3.5 tuuakse välja, et riigihanke 279476 töö tulemuste täpsuste hinnang peab olema ligilähedaselt sama hea või parem kui 2024. aasta kaugseire pilootprojekti tulemused. Riigihanke 279476 tehnilise kirjelduse punktis 3.4. sätestatakse, et projekti käigus valitakse tellija ja töövõtja koostöös välja satelliitandmestikule sobivad eeltöötluse metoodikad ning metoodika raiealade tuvastamiseks. Hankija esialgse visiooni kohaselt, mis kujundatud kaugseire pilootprojekti tulemustest lähtuvalt, toimub kaardi koostamine optiliste (Sentinel-2,) ja tehisavaradar (Sentinel-1) kaugseire andmete kombineerimisel, kus tehisavaradari andmestik võimaldab täpsemalt hinnata raiete toimumise aega. Hankija soovib, et see toimub masinõppe meetoditega, mis eeldab õpetusandmestiku kasutamist. Hankija visiooni ja kaugseire pilootprojekti tulemuste kohaselt hakkab kaardi koostamine olema täisautomaatne ehk, et kus kogu protsess sisendite ettevalmistamisest, sh satelliidipiltide eeltöötlus, masinõppeprotsessidest kuni tulemite arvutamise ja tulemite valideerimiseni on automaatne.
  4. Riigihanke 271027 tulemina valminud KappaZeta OÜ slaididel on välja toodud üksnes olukord, kus Keskkonnaagentuur hakkaks KappaZeta OÜ-lt teenust ostma, saades iga 30 päeva järel värsked kaardikihid teenustasu eest 60 000 eurot aastas. Selle tarbeks nägi KappaZeta OÜ ette, et arendab enda ettevõtte taristusse vastava teenuse välja ning tõi slaididel välja orienteeriva maksumuse üksnes sel juhul. Keskkonnaagentuur aga tellib hankega 279476 kaugseireteenuse selliselt, et kogu metoodika, taristu jm lahenduse osad on üles ehitatud avaliku sektori taristusse. Riigihanke 279476 eesmärk on mitte tellida ühelt ettevõttelt kuutasu põhiselt kaardikihte, vaid luua teenus, mille eest tasutakse üks kord ning edaspidi toimub kaardikihtide loomine jms teenuse toimimiseks vajalikud tegevused hanke 279476 töövõtjast sõltumatult. Keskkonnaagentuur ei hangi uuesti juba riigihanke 271027 lepingu tulemusena täidetud ja rahastatud tööd riigihankes 279476. Riigihanke 271027 käigus ei loodud tarkvaralist prototüüpi. Riigihanke 271027 eesmärk oli vastavalt hanke 271027 tehnilise kirjelduse punktile 1 luua toimiv prototüüp ehk esialgne teostus või mudel lahenduse, näitajate ja võimaluste hindamiseks või nõuete selgitamiseks või täpsustamiseks, metsas toimunud muutuste operatiivseks tuvastamiseks; vastava metoodika, dokumentatsiooni ja väljaõppe tulemuste kordamiseks asutusesiseselt. Hankija sai töö tulemusena teada, millise täpsuse, ajalise lahutusega ja andmete kombineerimise metoodikaga on võimalik lageraiealasid tuvastada ning rahalise hinnangu, kui palju maksaks lageraiealade tuvastamine, kui see tuleks osta sisse teenusena erasektorist. Hankija sai ka analüüsi võimalike puuduste kohta, kui hankija otsustaks osta teenuse rajamise enda taristusse.

* 1. Riigihanke 279476 alusdokumentides sätestatud nõuete täitmine kohtleb kõiki hankest huvitatud isikuid võrdselt, tagab ettevõtjate vahelise konkurentsi võrdsetel alustel. Hankija viib riigihanke 279476 menetlust läbi läbipaistvalt andmata konkreetsele ettevõtjale eelist. Riigihanke 271027 töö tulemusena ei loodud ega antud hankijale üle tarkvara vms, mida aluseks võtta hanke 279476 tööde teostamiseks. Töövahendid, mida KappaZeta OÜ rakendas hanke 271027 tööde teostamiseks, ei olnud hanke 271027 ese. Riigihanke 279476 tulemusena luuakse teenus ja infosüsteem riigiasutuse taristusse. Riigihanke 279476 alusdokumentides pole nõutud hanke 271027 tulemuste kordamist või sama metoodika kasutamist, hanke 279476 töö tulemuste täpsuste hinnang peab olema ligilähedaselt sama hea või parem kui 2024. aasta kaugseire pilootprojekti tulemused nagu hankija on ka juba eespool vastuse punktides selgitanud.

**Riigihanke alusdokumentide koosseisus olevad hindamiskriteeriumid on vastavuses õigusaktides ettenähtud nõuetega**

* 1. Hankija seatud hindamiskriteeriumid ja hinnatavad näitajad on põhjendatud ja seotud riigihanke esemega. Hankija ei eelista hindamiskriteeriumidega riigihankel osalevaid isikuid ega kahanda hankes osalevate isikute võimalusi konkureerida ausalt hankelepingu sõlmimisele. Kõigile pakkujatele on antud võimalus pakkuda sobivat metoodikat ja lähenemist tööde teostamiseks riigihankes 279476 ning mitte piirata metoodikat üksnes riigihanke 271027 käigus testitud metoodikatega.
  2. Hankija ei ole tulenevalt vaidlustaja pakkumuse eelduslikust edust riigihankes 279476 asunud suunama uut riigihanget konkreetse ettevõtja kasuks. Käimasolev riigihange 279476 on eraldiseisev riigihanke menetlus ning ei ole võrreldes toimunud riigihankega 271027 täpselt sama. Toimunud riigihanke 271027 tulemusel sõlmitud hankeleping on täitmise tulemusena lõppenud.
  3. Hankijal on otsustusruum hindamiskriteeriumide sätestamisel ning hankija ei ole kohustatud sätestama hindamiskriteeriumeid nii nagu vaidlustaja soovib. Hankija sätestab hindamiskriteeriumid lähtuvalt hankeesemest. Hindamiskriteeriumide sätestamisega riigihankes 279476 ei ole hankija sätestanud kallutatud piiranguid eelistamaks konkreetset ettevõtjat nii nagu seda väidab vaidlustaja.

Hankijal on hankelepingu sõlmimise otsustamisel arvesse võetavate kriteeriumide osas lai otsustusruum.[[7]](#footnote-7)

* 1. Olukorras, kus hankija kohaldab kvaliteediga seotud kriteeriumeid pakkumusele antavatest hindamispunktidest, on objektiivse võrdluse tagamiseks ja meelevaldse kohtlemise ohu vältimiseks oluline, et need kriteeriumid oleks täpselt esitatud.[[8]](#footnote-8)

Hankija on arvestanud hindamiskriteeriumide seadmisel, et kõik pakkujad oleksid võrdses olukorras riigihankes pakkumuste esitamisel, kui ka pärast pakkumuste avamist, mil hankija asub pakkumusi hindama. Hankija sätestatud hindamiskriteeriumid on sõnastatud täpselt ja objektiivselt mõõdetavalt. Hankija seatud hindamiskriteeriumidest moodustavad kvaliteediga seotud kriteeriumid 40% ja pakkumuse maksumusega seotud kriteerium moodustab 60%.

* 1. Riigihange 279476 on korraldatud rahvusvahelise avatud hankemenetlusena. Rahvusvahelises avatud hankemenetluses ei ole RHS-i järgi pakkujate ring piiratud. Riigihange avaldati riigihangete registris 24. jaanuaril 2025. Kõikidel riigihankes 279476 osalemisest huvitatud valdkonnas tegutsevatel ettevõtjatel on piisav aeg riigihanke alusdokumentides esitatud alusandmetega tutvumiseks ja pakkumuste esitamiseks. Hankija on avaldanud hankest huvitatud isikutele RHR-is kogu vajaliku teabe, mis on vajalik võrdsetel alustel pakkumuste maksumuste kujundamiseks ja pakkumuste esitamiseks. Pakkumuste esitamise aeg on 15. aprillil 2024 kell 12. Hankija on avanud riigihanke 279476 konkurentsile valides hankemenetluse liigiks avatud  rahvusvahelise hankemenetluse. Konkurentsi tagamiseks ja konkureerimise innustamiseks on hankija loonud viis hindamiskriteeriumit, mida tuleb vaadata üheaegselt koos, kuna kõik hindamiskriteeriumid moodustavad samaaegselt terviku. Väärtuspunktide osakaalud on hindamiskriteeriumide juurde vahetult kuuluvad hindamiskriteeriumide osad. Hindamiskriteeriumid koos osakaaludega moodustavad terviklikud hindamiskriteeriumid. Pakkumuse maksumuse hindamiskriteeriumi maksimaalne osakaal 60 väärtuspunkti on märgatavalt suurem võrreldes kvaliteedi hindamiskriteeriumide maksimaalsete osakaaludega (10 + 10 + 10 +10). Kvaliteediga seotud hindamiskriteeriumid moodustavad kokku osakaaluna maksimaalselt 40 väärtuspunkti. Läbi selliste osakaalude paigutuse selgitab hankija välja majanduslikult soodsaima pakkumuse ning tagab ka pakkujate vahel konkurentsi nii, et samaaegselt oleksid erinevad ettevõtjad huvitatud riigihankele esitama pakkumusi isegi siis, kui nad ei osalenud praeguseks lõppenud riigihanes 271027 pakkujatena ja nendega ei sõlmitud lõppenud riigihanke 271027 tulemusel hankelepingut. Samuti väärib veelkord mainimist, et riigihangete 271027 ja 279476 esemed ei ole täpselt samasugused. Seisuga 20.02.2025 kell 12:35 on riigihanke 279476 juurde registreerunud 13 ettevõtjat. See on ilmselge märk konkurentsi olemasolust. Täiendavalt mainime, et hankija on igati huvitatud konkurentsi olemasolust riigihankes 279476. Näiteks RHR-i teabevahetuse lehe kaudu sai hankija päringu (ID 931231) ettepanekuga leevendada kvalifitseerimise tingimuste nõudeid. Hankija asendas konkurentsi veelgi tõhusamaks muutmise nimel varasema kvalifitseerimistingimuse nõude *“Hankeesemele sarnaseks teenuseks on Kaugseirel põhinevate metsaseirelahenduste arendamine.”*, leebema nõudega *“Hankeesemele sarnaseks teenuseks on kaugseireteenuse arendamine.“*. Hankija peab vajalikuks rõhutada, et nimetatud kvalifitseerimistingimuse muudatus ei ole seotud riigihankes 279476 esitatud vaidlustusega.
  2. Riigihanke 279476 hindamiskriteeriumid ei takista ettevõtjatel osalemast riigihankel ega piira ettevõtjatel pakkumuse esitamist võrdväärsetel alustel konkurentsi tingimustes. Hankija soovib välja selgitada riigihankes 279476 majanduslikult soodsaima pakkumuse konkurentsi tingimustes, eesmärgiga, et sõlmitava hankelepingu alusel saaks teostada metsamuutuste kaugseireteenuse prototüübi loomise.

Pakkumuse maksumuse osakaal moodustab hindamiskriteeriumidest 60% ning kvaliteedikriteeriumide osakaal kokku 40%. Riigihanke 279476 näol on tegemist hankega, millega hangitakse metsamuutuste kaugseireteenuse prototüübi loomist. Prototüübi loomise puhul, arvestades ka hankija finantsilisi võimalusi, on teenuse hind ja kvaliteet ning projekti eesmärkide täitmine ja pakkumuste laekumine konkurentsi tingimustes olulise tähtsusega. Hindamiskriteeriumidega ei ole andnud hankija eelist mitte ühelegi pakkujale, vastupidi, hankija tekitab erinevate hindamiskriteeriumidega turuosaliste sh nende pakutavate hindade ja kvaliteedi vahel konkurentsi. Hankija seatud kriteeriumid võimaldavad välja selgitada majanduslikult soodsaima pakkumuse ning hindamiskriteeriumid on seotud lepingu esemega, tagades reaalse konkurentsi. Hankija on määratlenud hindamiskriteeriumid ja -metoodika arusaadavalt nii, et hindamiskriteeriumide ja -metoodika tõlgendus on üheselt selge ja ühetaoline. Hindamiskriteeriumide ja nende osakaalude avaldamisega on hankija taganud ka võrdse kohtlemise põhimõtte ja läbipaistvuse kohustuse järgimise. Hankija ei eelista mitteühtegi konkreetset pakkujat. Hankija on määranud hindamiskriteeriumide osakaalud sellise tähtsusega, et oleks tagatud pakkumuste laekumine reaalse konkurentsi tingimustes ja et hindamiskriteeriumid ei eelistaks juba ette ära mitteühtegi konkreetset pakkujat.

* 1. Tõele ei vasta vaidlustaja väited, et hindamiskriteeriumid takistavad vaidlustajal osalemast vaidlusalusel riigihankel või piiravad vaidlustajal pakkumuse esitamist. Hankija soovib välja selgitada vaidlusaluses riigihankes majanduslikult soodsaima pakkumuse, võttes arvesse parimat hinna ja kvaliteedi suhet, mis hõlmab mh ka kvaliteediga seotud hindamiskriteeriumeid. Pakkumuse maksumuse osakaal moodustab hindamiskriteeriumidest 60%. Hankija pole osakaalu 60% määranud ajendatuna sellest, et takistada vaidlustajal riigihankes osalemast või takistada vaidlustajal kujundamast vaidlustaja pakkumuse hinda vastavalt vaidlustaja hinnakujundusreeglitele. Hankija soovib majanduslikult soodsaima pakkumuse väljaselgitamisel rõhku panna kvaliteedile, aga seejuures ka hinnale arvestades hankija finantsilisi võimalusi ning lähtuvalt sellest on hankija maksumuse osakaaluks määranud 60% ja kvaliteedi kriteeriumide osakaaluks kokku 40% (10 + 10 + 10 + 10). Osakaalude määramisel on arvestatud hankija eelarvelisi võimalusi ja teenuse kvaliteeti.
  2. Hankijal on õigus määrata, millist teenust ta soovib[[9]](#footnote-9) ning koostada tingimusi, mis tagavad hankelepingu nõuetekohase täitmise.[[10]](#footnote-10) Vaidlustaja heidab hankijale ette hindamiskriteeriumide teenuse projektiplaani ja ajakava (kriteerium nr 2), teenuse kontseptsioon ja metoodika (kriteerium nr 3) ning teenuse osutamise riskianalüüs ja riskide maandamismeetmed (kriteerium nr 4) õigusvastasust. Hindamiskriteeriumides märgitud tingimused ei ole seatud taotluslikult pakkujate kõrvale jätmiseks riigihankest, vaid seonduvad hankelepingu esemega ja nende eesmärk on selgitada välja majanduslikult soodsaim pakkumus. Hindamiskriteeriumid ei välista vaidlustaja osalemist vaidlusaluses hankes. Vaidlustaja esitatud vaidlustusest nähtub, et küllap ka vaidlustaja ise vastab hankija seatud kriteeriumidele. Vaidlustaja ei põhjenda ega tõenda veenvalt, mis osas hindmaiskriteeriumid rikuvad või riivavad tema õigusi. Vaidlustusest nähtub, et vaidlustaja tunneb üksnes korduvat muret oma eduvõimaluste üle. Vaidlustuses ei põhjenda ega tõenda vaidlustaja, mis täpselt välistab vaidlustajal tema pakkumuse edukuse korral hankelepingu sõlmimise riigihankes osalemisel.

Hankijal on õigus otsustada, kuidas ta hindamiskriteeriumi sõnastab. Hankijal on hindamiskriteeriumide ning nende osakaalude seadmisel ulatuslik kaalutlusruum. Kui hankija sõlmib hankelepingu majanduslikult soodsaima pakkumuse alusel, tuleb hankijal nimetada hankelepingu esemega seotud objektiivset hindamist võimaldavad pakkumuste hindamise kriteeriumid, milleks võivad olla kvaliteet ja osakaal, mille hankija igale valitud pakkumuste hindamise kriteeriumile omistab.[[11]](#footnote-11)

* 1. Hankija ei ole asunud kallutama vaidlusaluses riigihankes 279476 hindamiskriteeriume konkreetsele ettevõtjale soodsas ja vaidlustajale kahjulikus suunas. Vaidlustaja võrdlus käimasoleva riigihanke 279476 ja lõppenud riigihanke 271027 vahel ei ole kohane. Paljasõnalised ja tõendamata on vaidlustaja väited, et hankija on hakanud piirama vaidlustaja eduvõimalusi vaidlusaluses riigihankes hindamiskriteeriumide kaudu. Hankija ei ole püüdnud leida võimalusi vaidlustaja ega ka kõikide teiste pakkujate pakkumustele anda taotluslikult vähem väärtuspunkte. Väärtuspunktide omistamisel juhindub hankija hindamiskriteeriumides ja -metoodikas seatud üheselt mõistavatest reeglitest. Riigihankes 279476 sätestatud hindamiskriteeriumid kohtlevad hankest huvitatud isikuid võrdselt, on läbipaistvad ja mittediskrimineerivad. Riigihanke menetluses pakkumuste hindamisel kasutatavad hindamiskriteeriumid on avalikult kättesaadavad, üheselt mõistetavad, objektiivselt mõõdetavad ning seonduvad hankelepingu esemega.
  2. Täiendavalt märgib hankija, et pakkumuste hindamine majandusliku soodsuse, mitte pelgalt madalaima hinna alusel ei ole mitte ainult kooskõlas RHS-ga, vaid lausa eelduslik. Konkreetse riigihanke puhul on hankija näinud, et tulevase lepingu täitmise kvaliteeti on hankemenetluses võimalik hinnata erinevate näitajate kaudu ja leida seeläbi parima hinna ja kvaliteedisuhtega pakkumus arvestades seejuures ka hankija tegelikke eelarvelisi võimalusi. Hindamiskriteeriumide eesmärk ongi eristada erineva kvaliteediga pakkumusi. Hindamiskriteeriumide eesmärk ei ole see, et kõik pakkumused saaksid kvaliteedi- ja hinnanäitajate eest sama palju punkte. Seega ei saa hindamiskriteeriumide sätestamisel konkurentsi tagamise põhimõte tähendada seda, et hindamiskriteeriumid peavad tagama kõikidele pakkumustele maksimaalsed hindamispunktid. Oluline on, et hankija ei piiraks hindamiskriteeriumide kaudu teadlikult konkurentsi. Antud juhul ei ole hankija piiranud hindamiskriteeriumide kaudu vaidlustaja riigihankel osalemist ja tema võimalikku edukaks osutumist. Vaidlustaja on põhjendanud riigihanke 279476 hindamiskriteeriumide õigusvastasust üksnes seeläbi, et vaidlustaja edu väljavaated riigihankel on väidetavalt tagasihoidlikud. Samas ei ole vaidlustaja mingilgi määral veenvalt selgitanud, kuidas sätestatud hindamiskriteeriumid tema õiguseid riivavad ega tõendanud, et selliste hindamiskriteeriumide alusel ei ole võimalik tal kvaliteedikriteeriumide eest majandusliku soodsuse väärtuspunkte saada.
  3. Hankija on sätestanud kooskõlas RHS § 85 lõikega 1 ning §-ga 3 hindamiskriteeriumid ja -metoodika, mis on hankelepingu esemega seotud sh tegutseb hankija riigihanke 279476 läbiviimisel läbipaistvalt, kohtleb kõiki hankest huvitatud isikuid ja pakkujaid võrdselt ning tagab konkurentsi efektiivse ärakasutamise.

VAKO ja kohus ei kontrolli haldusorgani otsuste kohasust õigusväliste standardite järgi, sh otsuste otstarbekust.[[12]](#footnote-12) Hankijal on hindamiskriteeriumide seadmisel avar otsustusruum ning kohus ei saa kontrollida, kas vastav hindamiskriteerium on otstarbekas.[[13]](#footnote-13) Kaalutlusõigus on haldusorganile antud volitus valida õigusnormi kohaldamisel mitmete õiguslike tagajärgede vahel.[[14]](#footnote-14)

Lähtuvalt viidatud kohtupraktikast VAKO ja kohtud ei pea teostama hindamiskriteeriumide õiguspärasust kontrollides kaalutlusõigust hankija eest. Hankija on ise vastava kaalutluse teostanud pakkumuste hindamiskriteeriumide seadmisel ning selgitanud seatud hindamiskriteeriumide vajalikkust ja sobivust. Vaidlustajal ei ole õigust nõuda hindamiskriteeriumide ega nende osakaalude muutmist viisil, mille kohaselt peab hankija sätestama üksnes vaidlustajale sobivad hindamiskriteeriumid ja vastavad osakaalud. Hankija võtab arvesse lisaks hinnale ka teenuste kvaliteedi, projektiplaani ja ajakava, pakutava teenuse kontseptsiooni ja metoodika, teenuse osutamise riskianalüüsi ja riskide maandamismeetmeid ning meeskonna. Hindamiskriteeriumide eesmärk ongi eristada erineva kvaliteediga pakkumusi, mitte omistada kõikidele pakkumustele sama palju punkte. Hindamiskriteeriumide sätestamisel konkurentsi tagamise põhimõte ei tähendada seda, et hindamiskriteeriumid peavad tagama kõikidele pakkumustele maksimaalsed väärtuspunktid või vaidlustaja ootustes lisaks ka temale kõige sobivamad hindamiskriteeriumid. Hankija on seadnud riigihankes 279476 hindamiskriteeriumid, mis on täpselt ja üheselt arusaadavalt esitatud ning objektiivselt mõõdetavad tagades seeläbi riigihanke läbipaistvuse, pakkujate võrdse kohtlemise ja ka konkurentsi efektiivse ärakasutamise.

* 1. Juhul kui esinevad üldtunnustatud ja ühesed matemaatilised seosed erinevate hindamiskriteeriumide ja nende proportsioonide määramisel, siis hankija kindlasti neid ka kasutaks, juhul kui neid ei eksisteeri, peab hankija need määratlema oma parimatel teadmistel ja kogemustel, eesmärgist luua parimad eeldused riigihanke 279476 tulemusel sõlmitava hankelepingu alusel teenuse kvaliteetseks osutamiseks nii, et arvestatud on ka hankija eelarvelised võimalused. Riigihanke 279476 tulemusena tellitava teenuse osas kogemusi ja teadmisi arvestades, on hankijal kindlasti oluliselt suuremad kogemused, parem tunnetus ja eriteadmised teenuse osutamise kvaliteedile lisandväärtust andvatest kvaliteedikriteeriumidest ja nende osakaaludest sh ka oma eelarvelistest võimalustest, kui seda on vaidlustajal, kes igapäevaselt metsamuutuste kaugseireteenuse ja selle prototüübi loomisega kokku ei puutu ning kes vaidlustuses läbivalt esitatud valesid hinnanguid arvesse võttes ka ei teadvusta ega erista olulist väheolulisest. Näiteks vaidlustaja poolsed läbivad valed hinnangud on vaidlustaja tõendamata eeldustel rajanevad matemaatilised arvamused sh protsendi arvutamine seoses valdkonnas tegutsevate ettevõtjate hindade kujunemisest riigihankes 279476 ning hankija seatud hindamiskriteeriumide osakaalude mõjust turuosaliste pakkumuse maksumuse kujunemisele. On vähe usutav, et vaidlustaja omab põhjapanevat ülevaadet riigihankele registreerunud kõikide konkureerivate ettevõtjate hinnakujundusreeglitest, et anda tõsiseltvõetavaid hinnanguid hankija seatud hindamiskriteeriumide ja nende kriteeriumide osakaalude mõjust konkurentide pakkumuste maksumuste kujunemisele.

Lugupidamisega

(allkirjastatud digitaalselt)

Mihkel Rääk

Riigihangete talituse juhataja

Lisa 1 Riigi Tugiteenuste Keskuse riigihangete korraldamise ja lepingute sõlmimise kord

Lisa 2 Tööde üleandmis- ja vastuvõtmisakt vahearuanne I etapp

Lisa 3 Tööde üleandmis- ja vastuvõtmisakt lõpparuanne

Lisa 4 Turu-uuringu kutse

1. Esindusõiguse aluseks on Riigi Tugiteenuste Keskuse peadirektori 30.03.2023 käskkirjaga nr 1-2/23/22 kinnitatud Riigi Tugiteenuste Keskuse riigihangete korraldamise ja lepingute sõlmimise korra punkt 4.6.1 (lisa 1). [↑](#footnote-ref-1)
2. VAKO 20.02.2025, 36-25/279476. [↑](#footnote-ref-2)
3. Kättesaadav 279476 tehnilise kirjelduse punktis 3.1 pilootprojekti tulemusi tutvustava lingi kaudu <https://keskkonnaportaal.ee/et/teemad/reaalajamajandus/metsavaldkond#Kaugseirepilootprojekt> (21.02.2025) -> Metoodika kirjeldus <https://keskkonnaportaal.ee/sites/default/files/Teemad/Reaalajamajandus/Metsaaruandlus/Metoodika%20kirjeldus.pdf> (21.02.2025). [↑](#footnote-ref-3)
4. Kättesaadav: riigihanke 279476 tehnilise kirjelduse punktis 3.1 pilootprojekti tulemusi tutvustava lingi kaudu <https://keskkonnaportaal.ee/et/teemad/reaalajamajandus/metsavaldkond#Kaugseirepilootprojekt> (21.02.2025) -> Tööd tutvustava ettekande slaidid <https://keskkonnaportaal.ee/sites/default/files/Teemad/Reaalajamajandus/Metsaaruandlus/T%C3%B6%C3%B6d%20tutvustava%20ettekande%20slaidid.pdf> (21.02.2025). [↑](#footnote-ref-4)
5. Kättesaadav riigihanke 279476 tehnilise kirjelduse punktis 3.1 pilootprojekti tulemusi tutvustava lingi kaudu <https://keskkonnaportaal.ee/et/teemad/reaalajamajandus/metsavaldkond#Kaugseirepilootprojekt> (21.02.2025) -> Tööd tutvustava ettekande slaidid <https://keskkonnaportaal.ee/sites/default/files/Teemad/Reaalajamajandus/Metsaaruandlus/T%C3%B6%C3%B6d%20tutvustava%20ettekande%20slaidid.pdf> (21.02.2025). [↑](#footnote-ref-5)
6. Kättesaadav riigihanke 279476 tehnilise kirjelduse punktis 3.1. [↑](#footnote-ref-6)
7. EÜKo T-404/20, *Global Translation Solutions vs. komisjon*, p-d 42 ja 58, ECLI:EU:T:2021:654. [↑](#footnote-ref-7)
8. EKo C-54/21, *ANTEA POLSKA and Others*, p-d 90-92, ECLI:EU:C:2022:888. [↑](#footnote-ref-8)
9. TlnRnKo 3-21-613 p 16. [↑](#footnote-ref-9)
10. TlnRnKo 3-21-413 p 19. [↑](#footnote-ref-10)
11. TlnRnKo 3-17-1172 p-d 3, 12 ja 13. [↑](#footnote-ref-11)
12. RKHKo 3-20-1198 p 12; TlnRnKo 3-24-1978 p 5.2.3; TlnHKo 3-24-1978 p 93. [↑](#footnote-ref-12)
13. TlnHKo 3-24-3184 p 27. [↑](#footnote-ref-13)
14. RKHKo 3-20-1198 p 12. [↑](#footnote-ref-14)